Ministru kabineta noteikumu projekta

„Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām”, „Grozījumi Ministru kabineta 2014.gada 23.septembra noteikumos Nr.559 „Prasības nekustamā īpašuma vērtētāja profesionālajai kvalifikācijai un profesionālās kvalifikācijas sertifikāta izsniegšanas kārtība” un „Grozījums Ministru kabineta 2009.gada 14.jūlija noteikumos Nr.762 „Noteikumi par amatiem, kuros personas profesionālā darbība ir uzskatāma [par amatniecību](https://likumi.lv/ta/id/63052-par-amatniecibu)”

sākotnējās ietekmes novērtējuma ziņojums (anotācija)

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Saskaņā ar 2015.gada 4.jūnija Statistikas likumu, kas stājās spēkā ar 2016.gada 1.janvāri, Ministru kabineta 2010.gada 18.maija noteikumi Nr.461 „Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām un Profesiju klasifikatora lietošanas un aktualizēšanas kārtību” (turpmāk – noteikumi Nr. 461) ir spēkā līdz 2017.gada 31.maijam, tāpēc Labklājības ministrijai jāizstrādā jauni Ministru kabineta noteikumi par Profesiju klasifikatoru. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Profesiju klasifikators veidots, adaptējot Starptautiskās Darba organizācijas izstrādāto un 2008.gada martā pieņemto Starptautisko standartizēto profesiju klasifikāciju „International Standard Classification of Occupations (ISCO-08)” (turpmāk – ISCO-08).Profesiju klasifikators patlaban ir noteikts ar noteikumiem Nr. 461.Atbilstoši deleģējumam Darba likuma 40.panta septītajā daļā un Statistikas likuma 21.panta 1.punktā Profesiju klasifikators ir jāizdod kā jauni Ministru kabineta noteikumi.Tādējādi Labklājības ministrija izstrādāja Ministru kabineta noteikumu projektu „Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām” (turpmāk – noteikumu projekts), kurā pamatā bez izmaiņām ir iekļautas visas noteikumos Nr. 461 iekļautās profesijas, kā arī ir iestrādāti priekšlikumi esošā Profesiju klasifikatora aktualizēšanai, kas iesniegti Labklājības ministrijā no 2016.gada 1.maija līdz 2016.gada 1.oktobrim.Priekšlikumi par jaunu profesiju iekļaušanu, esošo profesiju nosaukumu izmaiņu, profesiju svītrošanu Profesiju klasifikatorā sniegti anotācijas pielikumā tabulas veidā.Noteikumu projekta mērķis ir noteikt Profesiju klasifikatoru – sistematizētu profesiju arodu, amatu, specialitāšu sarakstu, kas veidots, lai nodrošinātu starptautiskai praksei atbilstošu darbaspēka uzskaiti un salīdzināšanu.Salīdzinot ar noteikumiem Nr. 461:1) noteikumu projekta pielikumā iekļautajam „Profesiju klasifikatoram” ir izmainīta forma, t.i., profesiju klasifikācija ir izveidota tabulu veidā, lai Profesiju klasifikatora lietotājam būtu vieglāk un saprotamāk atrast nepieciešamo profesiju un tās kodu;2) noteikumu projektā vairs netiek iekļauts 2.pielikums „Profesiju standarti”.Lai profesiju standarti būtu piemērojami līdz brīdim, kad Nacionālās trīspusējās sadarbības padomes Profesionālās izglītības un nodarbinātības trīspusējās sadarbības apakšpadome būs apstiprinājusi no jauna izstrādātos un aktualizētos profesiju standartus un profesionālo kvalifikāciju prasības, un to nosaukumi būs iekļauti Ministru kabineta noteikumos par obligāti piemērojamo profesiju standartu un profesionālo kvalifikāciju prasību sarakstu, noteikumos Nr. 461 iekļautie 305 profesiju standarti attiecīgajos failu formātos tiks nosūtīti Izglītības un zinātnes ministrijai, lai tos atbilstoši publicētu Valsts satura izglītības centra tīmekļvietnē. Minētais pamatots ar grozījumiem Profesionālās izglītības likuma 24.pantā (15.05.2015.), kur noteikts, ka profesiju standarti vairs nav Profesiju klasifikatora sastāvdaļa, un Ministru kabineta 2015.gada 22.decembra sēdes protokollēmumā (Nr.68, §.15) Izglītības un zinātnes ministrijai doto uzdevumu - sagatavot un izglītības un zinātnes ministram līdz 2016.gada 1.decembrim iesniegt noteiktā kārtībā izskatīšanai Ministru kabinetā likumprojektu par grozījumiem Profesionālās izglītības likumā, paredzot tiesības Nacionālās trīspusējās sadarbības padomes Profesionālās izglītības un nodarbinātības trīspusējās sadarbības apakšpadomei apstiprināt profesiju standartus, profesionālās kvalifikācijas prasības (ja profesijai neapstiprina profesijas standartu) vai nozares kvalifikāciju struktūru, kā arī deleģējumu Ministru kabinetam noteikt obligāti piemērojamo profesijas standartu vai profesionālās kvalifikācijas prasību sarakstu. Ņemot vērā iepriekšminēto Valsts sekretāru 2017.gada 5.janvāra sēdē tika izsludināts likumprojekts „Grozījumi Profesionālās izglītības likumā” (VSS-3).**Skaidrojums par Profesiju klasifikatora lietošanu:**1. Profesiju klasifikatorā iekļautais termins „profesija” atbilst Darba likuma 40.panta otrās daļas 5.punktā noteiktajam, kur termins „profesija” ir apvienots – arods, amats, specialitāte vārdkopu apzīmējums.Profesiju klasifikators attiecas uz darba tirgus jomu, nevis uz profesionālās izglītības jomu, un darba tirgū ir, piemēram, vēlēti amati (likumdevēji), amatpersonu amati, vadītāju amati, speciālistu amati un profesijas, speciālistu un strādnieku profesiju specializācijas, strādnieku amati un profesijas, un amati, kuros personas profesionālā darbība ir uzskatāma par amatniecību. Profesijas nosaukums var sakrist ar ieņemamā amata nosaukumu, bet var būt arī, ka profesijas nosaukums var nesakrist ar ieņemamā amata nosaukumu, t.i., var ieņemt vairākus amatus, iegūstot atbilstošo profesionālo izglītību un profesionālo kvalifikāciju.2. Profesiju klasifikators ir nepieciešams, lai atbilstoši tam darba devēji lietotu vienotus profesiju (amatu) nosaukumus darba līgumos (Darba likuma 40.panta otrās daļas 5.punkts), darba devēju ziņojumos Valsts ieņēmumu dienestam, lai Centrālā statistikas pārvalde varētu veikt oficiālu statistiku pa profesijām (amatiem), un tādējādi nodrošinātu starptautiskai praksei atbilstošu darbaspēka uzskaiti un salīdzināšanu.3. Profesiju pamatuzdevumi (galveno darba uzdevumu īss apraksts) un kvalifikācijas pamatprasības (darbinieka sagatavotības līmenis darba veikšanai) Profesiju klasifikatorā ir iekļauti ar mērķi, lai Profesiju klasifikatora lietotājs (arī darba devējs) identificētu profesijas nosaukumu Profesiju klasifikatorā un pareizi to lietotu savā profesionālajā darbībā.Kvalifikācijas pamatprasības ir vispārīgas prasības (nevis noteiktai profesijai atbilstošas izglītības un profesionālās meistarības dokumentāri apstiprināts novērtējums), kas paredz minimālas prasības, lai darbinieks varētu sekmīgi veikt noteiktu darbu, pielietojot iegūtās zināšanas un prasmes, kā arī attieksmes – atbildību (kārtīgumu).Noteikumu projektā paredzētās profesijām atbilstošās kvalifikācijas pamatprasības attiecībā uz darba tiesisko attiecību normu, darba un vides aizsardzības normatīvo aktu prasību zināšanām ir iekļautas izglītības programmās un profesionālās izglītības programmās.Nodarbināto pienākumi un tiesības darba aizsardzības jomā ir noteikti Darba aizsardzības likumā, kā arī šis likums nosaka, ka nodarbinātā pienākums (atbildība) ir rūpēties par savu drošību un veselību un to personu drošību un veselību, kuras ietekmē vai var ietekmēt nodarbinātā darbs. Darbinieka atbildība ir noteikta arī Darba likuma 23.nodaļā.Noteikumu projektā iekļautais profesijām atbilstošais kvalifikācijas pamatprasību apraksts palīdz darba devējam apzināt minimālās prasības nodarbinātajiem sekmīgai darba veikšanai.4. Profesiju klasifikatora lietotājs izvēlas vienu profesijas nosaukumu no profesiju atsevišķajā grupā iekļautajām profesijām atbilstoši šīs profesijas pamatuzdevumiem, salīdzinot šajā atsevišķajā grupā iekļautos pamatuzdevumus ar profesijas uzņēmumā veicamajām funkcijām.Labklājības ministrija neveic kontroles funkciju par Profesiju klasifikatora lietotāja pareizu profesijas un tās koda izvēli atbilstoši pamatuzdevumiem un veicamajām funkcijām, bet Profesiju klasifikatora lietotājs var konsultēties ar Labklājības ministrijas speciālistiem neskaidru jautājumu gadījumā. Turklāt šo kontroles funkciju apgrūtina atšķirīgi nosacījumi saistībā ar publiskajā sektorā izveidotā darba samaksas sistēmu (*Ministru kabineta 2013.gada 29.janvāra noteikumi Nr.66 „Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību”*) un Amatu katalogu (*Ministru kabineta 2010.gada 30.novembra noteikumi Nr.1075 „Valsts un pašvaldību institūciju amatu katalogs”*), kas neparedz nosaukt amatu atbilstoši veicamajām funkcijām un vienā valsts iestādē var būt amata nosaukums, piemēram, „Vecākais referents”, ar dažādām veicamajām funkcijām un darba samaksu, kaut gan šo noteikumu mērķis ir - *Amatu klasificēšanas mērķis ir nodrošināt, lai vienādi un līdzvērtīgi amati tiktu klasificēti vienādi. Amati tiek salīdzināti, izmantojot amata aprakstus, kuros vērtē darba raksturojumu, kas ietver darba sarežģītību, garīgo piepūli, sadarbību, vadības funkciju, atbildību par darba rezultātiem, atbildību par lēmumiem, kā arī amata pienākumu izpildei nepieciešamo izglītību un profesionālo pieredzi* (piemēram, Finanšu ministrijā amats „Vecākais referents” ir iekļauts Amatu kataloga 5 saimēs un 8 līmeņos). Tas nozīmē, ka iepriekšminētie Ministru kabineta noteikumi, kas izdoti uz Valsts un pašvaldību institūciju amatpersonu un darbinieku atlīdzības likuma pamata, neparedz tādu normu, ka vienādam amata nosaukumam nevar būt dažādas veicamās funkcijas, un šie Ministru kabineta noteikumi neatbilst Profesiju klasifikatoram (kas paredz, ka profesija (amats) ar vienādu nosaukumu nevar būt iekļauts dažādās profesiju atsevišķās grupās).5. Profesiju klasifikatorā nav iekļauti amatu vai darbu apraksti jeb veicamie pienākumi (tos valsts nenosaka), kas precīzāk raksturo konkrētas profesijas (amata) nosaukuma izvēli.6. Profesiju klasifikatorā ir paredzēts iekļaut atsevišķu profesiju specializācijas (Darba likuma 40.panta otrās daļas 5.punkts), ko paredz arī profesionālā apmācība, ieviešot apmācības pēc moduļu sistēmas. Turklāt valstī daudzas profesiju specializācijas ir reglamentētas un noteiktas ar likumu un attiecīgiem Ministru kabineta noteikumiem. Tādējādi Profesiju klasifikatorā nav aizliegts iekļaut vienas profesijas specializācijas, kas atspoguļo konkrētu, piemēram*,* viena mūzikas instrumenta veida spēlēšanu, t.i., *pūšaminstrumentu mūziķim* tiek piešķirts profesijas kods, kas atbilst vienam spēlētam instrumentam vai *instrumentu mūziķim*, tiek piešķirts profesijas kods, kas atbilst vairākiem spēlētiem instrumentiem.7. Profesiju klasifikatora profesiju pirmajā pamatgrupā „Vadītāji” nav iekļautas profesiju kvalifikācijas pamatprasības, jo šajā pamatgrupā ir iekļauti dažādi vadītāju amati: gan vēlēti amati (likumdevēji), kuriem neparedz konkrētu izglītības līmeni (piemēram, Latvijas Republikas Satversme paredz, ka Saeimā var ievēlēt katru pilntiesīgu Latvijas pilsoni, kurš vēlēšanu pirmā dienā ir vecāks par divdesmit vienu gadu), gan uzņēmumu vadītāji, kas veic komercdarbību un kuriem neparedz konkrētu izglītības līmeni. Turpretī Profesiju klasifikatora profesiju pirmajā pamatgrupā „Vadītāji” iekļauto valsts pārvaldes amatpersonu un vadītāju amatu konkrētu izglītības līmeni paredz attiecīgi likumi un Ministru kabineta noteikumi.8. Saskaņā ar Profesiju klasifikatora uzbūvi struktūrvienību vadītāju amati tiek sadalīti pēc pamatdarbības, kas uzņēmumā veic pamatfunkcijas, un atbalsta darbības, kas uzņēmumā veic atbalsta funkcijas pamatfunkciju nodrošināšanai. Pamatdarbības struktūrvienības vadītāju amati ir iekļauti profesiju atsevišķās grupās atbilstoši darbības jomai (var būt dažādi atsevišķas pamatdarbības struktūrvienību nosaukumi, bet šo struktūrvienību vadītāju amatu kods tiem ir viens un tas pats). Pamatdarbības atbalsta struktūrvienības vadītāju amati „Pamatdarbības atbalsta struktūrvienības VADĪTĀJS/ DIREKTORS” un „Pamatdarbības atbalsta struktūrvienības VADĪTĀJA VIETNIEKS/ DIREKTORA VIETNIEKS” ir iekļauti Profesiju klasifikatora atsevišķā grupā"1211  Administratīvie un finanšu vadītāji" (var būt dažādi pamatdarbības atbalsta struktūrvienību nosaukumi, piemēram, „Finanšu vadības departaments”, „Administratīvā departamenta direktors”, „Juridiskās nodaļas vadītājs”, „Lietvedības nodaļas vadītājs”, bet šo struktūrvienību vadītāju vai to vietnieku amatu kods tiem ir viens un tas pats).9. Profesiju klasifikatorā terciālā pazīme nosaka amata pamatdarbības jomu, lai Profesiju klasifikatora lietotājs pareizi (atbilstoši pamatdarbībai) izvēlētos vadītāja amata kodu. Turklāt Profesiju klasifikatorā aizliegts iekļaut vienādus profesiju (amatu) nosaukumus dažādās profesiju atsevišķās grupās (Centrālās statistikas pārvaldes nosacījums), tāpēc nepieciešama terciālā pazīme, kas atšķir profesiju (amatu) nosaukumus. Piemēram, vairumtirdzniecība un mazumtirdzniecība ir divas dažādas jomas.10. Profesiju klasifikators paredz iespēju Profesiju klasifikatora lietotājam sīkāk paskaidrot profesiju klasifikatorā norādītās profesijas nosaukumu ar apzīmējumiem, piemēram,profesijas nosaukumam „PINĒJS” – var lietot nosaukumu „Klūgu PINĒJS”, kā apzīmējums šeit ir vārds „klūgas”. Šis apzīmējums sīkāk raksturo profesiju.Tāpat Profesiju klasifikatora lietotājam atļauts piešķirt profesijas kodam savu papildu kārtas numuru, piemēram, veicot vienādus profesionālās darbības pamatuzdevumus, atšķirīgas darba samaksas noteikšanai. Statistikā šādas profesijas tiks uzskaitītas pēc pamatkoda un papildinātais profesijas koda kārtas numurs attieksies tikai uzņēmuma iekšienē.11. Gadījumā, ja uzņēmumā ir profesija, kuras pamatuzdevumi atbilst dažādiem profesiju kodiem, tad piemēro to Profesiju klasifikatorā iekļauto profesijas kodu, kuram pamatuzdevumu apjoms ir lielāks par 50%.12. Noteikumu projektā noteikts, ka Profesiju klasifikators obligāti ir jāpielieto darba tiesiskajās attiecībās un dienesta attiecībās (izņemot valsts drošības iestādes), personas profesijas nosaukumu norādot atbilstoši Profesiju klasifikatoram. Turklāt Profesiju klasifikatora lietošana ir paredzēta vairākos Eiropas Savienības tiesību aktos, kas ir obligāti Latvijai. Starp tiem ir Komisijas Regula (EK) Nr. 1738/2005 (2005.gada 21.oktobris), ar ko groza Regulu (EK) Nr.1916/2000 attiecībā uz informācijas par izpeļņas struktūru definēšanu un nosūtīšanu (dokuments attiecas uz EEZ); Padomes 1998.gada 9.marta Regula (EK) Nr.577/98 par darbaspēka izlases veida apsekojuma organizēšanu Kopienā; tautas skatīšanas veikšanas dokumenti. Tādējādi Centrālā statistikas pārvalde izmanto Profesiju klasifikatoru dažādu apsekojumu veikšanai (piemēram, Darbaspēka apsekojumam, Tautas skaitīšanā).Noteikumu projektā noteikts, ka noteikumi stāsies spēkā 2017.gada 1.jūnijā un vienlaikus spēku zaudēs noteikumi Nr. 461. |
| 3. | Projekta izstrādē iesaistītās institūcijas | Noteikumu projekta izstrādei Labklājības ministrija organizēja darba grupu, kurā piedalījās Ārlietu ministrijas, Aizsardzības ministrijas, Ekonomikas ministrijas, Finanšu ministrijas, Iekšlietu ministrijas, Izglītības un zinātnes ministrijas, Kultūras ministrijas, Satiksmes ministrijas, Tieslietu ministrijas, Veselības ministrijas, Vides aizsardzības un reģionālās attīstības ministrijas, Zemkopības ministrijas un Valsts kancelejas pārstāvji.Papildus noteikumu projekta izstrādē piedalījās eksperti no Centrālās statistikas pārvaldes, Valsts valodas centra, Latvijas Zinātņu akadēmijas Terminoloģijas komisijas, Latvijas Darba devēju konfederācijas, Latvijas Brīvo arodbiedrību savienības un Latvijas Pašvaldību savienības. |
| 4. | Cita informācija | Labklājības ministrija sniedza informāciju Elektronisko un optisko iekārtu ražošanas, informācijas un komunikācijas tehnoloģijas nozaru ekspertu padomei, profesionālajām asociācijām (Latvijas Elektrotehnikas un elektronikas rūpniecības asociācijai, Latvijas Elektronisko komunikāciju asociācijai, Latvijas Telekomunikāciju asociācijai), Latvijas Darba devēju konfederācijai, Latvijas Brīvo arodbiedrību savienībai un Latvijas Pašvaldību savienībai attiecībā par termina „telesakaru” iekļaušanu dažos profesiju nosaukumos, lai saskaņotu noteikumu projektu ar Elektronisko sakaru likumu un attiecīgiem Ministru kabineta noteikumiem, un iebildumi par terminu maiņu dažos profesiju nosaukumos netika saņemti. |

|  |
| --- |
| II. Tiesību akta projekta ietekme uz sabiedrību, tautsaimniecības attīstību**un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz darba devējiem un darba ņēmējiem. Saskaņā ar Centrālās statistikas pārvaldes veiktā Darbaspēka apsekojuma datiem, 2016.gadā 4.ceturksnī darba ņēmēju skaits bija 766,2 tūkst. un darba devēju skaits – 47,6 tūkst. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums neradīs finansiālas izmaksas un administratīvo slogu darbiniekiem un darba devējiem, jo Profesiju klasifikators pamatā netiek mainīts, bet tikai izdots no jauna. Savukārt, institūcijām, kuras sniedza priekšlikumus par profesijas nosaukuma maiņu vai citām nepieciešamajām izmaiņām sakarā ar optimizācijas pasākumiem, tas ir nepieciešams, lai veiktu savu profesionālo darbību.Noteikumu īstenošana valsts budžeta iestādēm neradīs papildu izmaksas un tiks nodrošināta piešķirto valsts budžeta līdzekļu ietvaros.Darba likuma 40.panta otrās daļas 5.punkts nosaka, ka darba līgumā norāda darbinieka arodu, amatu, specialitāti (profesiju) atbilstoši Profesiju klasifikatoram un vispārīgu nolīgtā darba raksturojumu, bet neparedz norādīt profesijas kodu.Profesijas kods atbilstoši Profesiju klasifikatoram ir jānorāda darba devējam, reģistrējot katru darba ņēmēju Valsts ieņēmumu dienestā un sniedzot ziņas par darba ņēmējiem. Šādu darba devēju informācijas iesniegšanas sistēmas izveidošanu ierosināja Valsts ieņēmumu dienests, lai efektīvāk varētu savā darbā izmantot normatīvajos aktos sniegtās iespējas „aplokšņu algu” izmaksātājiem uz aprēķina pamata noteikt „aploksnē” izmaksāto apjomu. Līdz ar to Ministru kabineta 2010.gada 7.septembra noteikumu Nr.827 „Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli” (turpmāk – MK noteikumi Nr.827) 8.4 punkts nosaka, ka pieņemot darbā darba ņēmēju, pārskatā „Ziņas par darba ņēmējiem” ir jānorāda arī profesijas (aroda, amata, specialitātes) kods atbilstoši Profesiju klasifikatoram.Tātad jau tagad darba devējiem ir jāsniedz informācija par darba ņēmēja profesijas nosaukumu un profesijas kodu, kas atbilst darba līgumā noteiktajai profesijai atbilstoši Profesiju klasifikatoram. To, ka, Profesiju klasifikators tiek papildināts ar jaunām profesijām (līdz ar to ar jauniem kodiem), nevar uzskatīt par darba devēja administratīvā sloga palielinājumu, jo atsevišķos gadījumos kārtējā ziņojumā būs jānomaina tikai koda skaitļi. Ja pašlaik šādas profesijas nav, tad par tādu nav slēgts arī darba līgums. Savukārt pēc jauno profesiju spēkā stāšanās, slēdzot darba līgumu par jauno profesiju, darba devējam, kā par jebkuru citu darba ņēmēja profesiju būs jāpaziņo Valsts ieņēmumu dienestam.Tāpat MK noteikumos Nr.827 tika noteikts, ka, iesniedzot pārskatu „Ziņojums par valsts sociālās apdrošināšanas obligātajām iemaksām no darba ņēmēju darba ienākumiem, iedzīvotāju ienākuma nodokli un uzņēmējdarbības riska valsts nodevu pārskata mēnesī”, tajā ir jāiekļauj informācija par darba ņēmēju faktiski nostrādāto stundu skaitu katrā mēnesī. Saskaņā ar likuma „Par nodokļiem un nodevām” 23.panta septīto daļu Valsts ieņēmumu dienests, uz aprēķinu pamata nosakot nodokļu maksājumu apmēru, izmanto netiešās aprēķinu metodes, tas ir, aprēķina ar nodokļiem apliekamo objektu (ienākumu, darījumu vērtību u.tml.), pamatojoties uz savā rīcībā esošo informāciju. Tādējādi, ja darba devēji iesniedz iepriekš minēto informāciju par profesijām un nostrādāto stundu skaitu, Valsts ieņēmumu dienesta rīcībā būs precīza informācija par komersantu deklarēto vidējo darba samaksu stundā katrai profesijai. Līdz ar to Valsts ieņēmumu dienests nodokļu auditā varēs papildus noteikt darba samaksu no starpības starp vidējo rādītāju valstī un auditējamā komersanta deklarēto darba samaksas lielumu (starpība – iespējamā „aplokšņu alga”).2017.gada 1.martā stājās spēkā jauns Publisko iepirkumu likums, kur 53.panta 3.daļa nosaka, ka pasūtītājam ir tiesības prasīt, lai pretendents iesniedz izdrukas no Valsts ieņēmumu dienesta elektroniskās deklarēšanas sistēmas par pretendenta un tā piedāvājumā norādīto apakšuzņēmēju darbinieku vidējām stundas tarifa likmēm profesiju grupās, ja šādus datus apkopo Valsts ieņēmumu dienests. Lai nodrošinātu nodokļu maksātājiem iespēju objektīvi novērtēt savu atbilstību šim kritērijam, Valsts ieņēmumu dienests izstrādā pārskatus, izmantojot Profesiju klasifikatorā iekļautas profesijas. Šie pārskati pieejami Elektroniskās deklarēšanas sistēmā (EDS), kuros attēlota vidējā stundas tarifa likme uzņēmumā, vidējā stundas tarifa likme valstī un aprēķinātie 80 % no vidējās stundu tarifa likmes valstī, salīdzinot un attēlojot rezultātu ar vidējās stundu tarifa likmi uzņēmumā. Minētie dati ir apkopoti, izmantojot darba devēju Valsts ieņēmumu dienestā iesniegtās ziņas par darba ņēmējiem.Lai nodrošinātu Publisko iepirkumu likuma izpildi, sākot ar 2015.gada 1.augustu, ikvienam darba devējam (nodokļu maksātājam), izmantojot EDS, ir pieejams gan izvērsts pārskats par uzņēmuma darba ņēmēju vidējām stundas tarifa likmēm, gan arī atsevišķa izziņa par vidējām stundas tarifa likmēm iesniegšanai iepirkuma konkursos.Saskaņā ar Ministru kabineta 2017.gada 3.janvāra noteikumu Nr.2 „Noteikumi par statistisko klasifikāciju sarakstu un tajā iekļauto statistisko klasifikāciju ieviešanas, uzturēšanas un publicēšanas kārtību” 5.3.apakšpunktu Labklājības ministrija, kurai deleģēts valsts pārvaldes uzdevums, Profesiju klasifikatoru izveido mašīnlasāmā formātā, nodrošinot to publicēšanu ar eksporta iespēju, un saskaņā ar šo noteikumu 5.4. apakšpunktu nodrošina Profesiju klasifikatora elektroniskās versijas bezmaksas pieejamību vismaz TXT, CSV, XML un XLSX formātā. Pēc katras Profesiju klasifikatora aktualizācijas valsts institūcijas, kas izmanto Profesiju klasifikatoru savās datu bāzēs (piemēram, Valsts ieņēmumu dienests, Centrālā statistikas pārvalde), var lejupielādēt aktualizēto Profesiju klasifikatoru mašīnlasāmā formātā (TXT, CSV, XML un XLSX formātā), kas ir atrodams Labklājības ministrijas mājas lapā (adrese: <http://www.lm.gov.lv/text/80>). Tādējādi valsts iestādēm tas neradīs papildu izmaksas, jo Profesiju klasifikatora pieejamību nodrošina izstrādātās programmatūras.Noteikumu projekts, kas attiecas uz darba tirgus jomu, tiks saskaņots ar Elektronisko sakaru likumu, kas atcēla likumu „Par telekomunikācijām”, un kas darba tirgū reglamentē elektronisko sakaru nozari un pakalpojumus. Uz šī likuma pamata tiek izdoti atbilstoši Ministru kabineta noteikumi (par pakalpojuma sniegšanu, par tarifiem u.c.). Turklāt VAS „Elektroniskie sakari” nodrošina ierobežoto resursu - radiofrekvenču spektra un numerācijas - drošu un kvalitatīvu pārvaldību, radot priekšnosacījumus elektronisko sakaru tirgus attīstībai atbilstoši sabiedrības un valsts interesēm, kā arī sniedz augstas pievienotās vērtības un kvalitātes komercpakalpojumus. VAS „Elektroniskie sakari” darbība saistīta ar nacionālajiem normatīvajiem aktiem un ar starptautiskiem dokumentiem ([Starptautiskās Telesakaru savienības publikācijas radiofrekvenču spektra pārvaldības jomā](http://www.itu.int/en/publications/Pages/media.aspx), [Eiropas pasta un telesakaru administrāciju konferences dokumentu datu bāze](http://www.ecodocdb.dk/), [Eiropas Radiosakaru biroja frekvenču informatīvā sistēma](http://www.efis.dk/) u.c.). Tādējādi noteikumu projektā tiks precizēti profesiju nosaukumi, un papildus tie tiks papildināti vēl ar terminu „elektroniskie sakari” vai terminu „telesakari”. Darba devējs var izvēlēties vienu no profesiju nosaukumā minētiem terminiem – „telesakaru” vai „telekomunikāciju”, piemērojot vienu šīs profesijas kodu, piemēram, profesijā ar nosaukumu „Telesakaru/ telekomunikāciju SPECIĀLISTS ar kodu „3522  05”.Ņemot vērā iepriekšminēto, izglītības jomā, kur praktiski pielieto terminu „telekomunikāciju”, nav nepieciešams veikt grozījumus izglītības klasifikācijā, izglītības programmās, profesiju standartos un citos izglītības jomas dokumentos un tāpēc tiesiskais regulējums neradīs finansiālas izmaksas un administratīvo slogu izglītības jomas institūcijām. |
| 3. | Administratīvo izmaksu monetārs novērtējums | Saskaņā ar likuma „Par valsts sociālo apdrošināšanu” 21.panta pirmo daļu un 23.panta pirmo daļu un MK noteikumu Nr.827 33.punktu darba devējam elektroniski (aizpildot veidlapas – MK noteikumu Nr.827 2. un 3.pielikumu) katru mēnesi ir jāsniedz Valsts ieņēmumu dienestā informācija par darba ņēmēja darba ienākumiem un nodokļiem un nostrādāto stundu skaitu. Tad, ja mainās darba ņēmēja profesijas kods (noteikumu projektā 154 profesijām mainās kodi), darba devējs var iesniegt arī jaunu darba ņēmēja profesijas kodu (aizpildot veidlapas – MK noteikumu Nr.827 1.pielikuma ziņas par profesijas kodu).Darba devēju izmaksas, ko rada informācijas sniegšana Valsts ieņēmumu dienestam elektroniskā veidā, aizpildot MK noteikumu Nr.827 1.pielikuma ziņas par profesijas kodu aprēķinātas pēc formulas:C = (f x l) x (n x b), kurC – informācijas sniegšanas pienākuma radītās izmaksas jeb administratīvās izmaksas;f – finanšu līdzekļu apjoms, kas nepieciešams, lai nodrošinātu projektā paredzētā informācijas sniegšanas pienākuma izpildi (stundas samaksas likme, ieskaitot virsstundas vai stundas limitu ārējo pakalpojumu sniedzējiem, ja tādi ir);l – laika patēriņš, kas nepieciešams, lai sagatavotu informāciju, kuras sniegšanu paredz projekts;n – subjektu skaits, uz ko attiecas projektā paredzētās informācijas sniegšanas prasības;b – cik bieži gada laikā projekts paredz informācijas sniegšanu.Mazajiem uzņēmumiem (ar nodarbināto skaitu 1 - 49):C = (5 euro (grāmatveža vidējā stundas tarifa likme[[1]](#endnote-1)) x 0,08 stundas) x (5 (vidējais nodarbināto skaits) x 1) = 2 euro.Vidējiem uzņēmumiem (ar nodarbināto skaitu 50 - 249):C = (5 euro (grāmatveža vidējā stundas tarifa likme) x 0,08 stundas) x (50 (vidējais nodarbināto skaits) x 1) = 20 euro.Lielajiem uzņēmumiem (ar nodarbināto skaitu 250 un vairāk):C = (5 euro (grāmatveža vidējā stundas tarifa likme) x 0,08 stundas) x (100 (vidējais nodarbināto skaits) x 1) = 40 euro. |
| 4. | Cita informācija. | Nav. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību akta projekti | Vienlaikus ar šiem noteikumiem jāizstrādā grozījumi:1. Ministru kabineta 2009.gada 7.jūlija noteikumos Nr.733 „Noteikumi par valsts valodas zināšanu apjomu un valsts valodas prasmes pārbaudes kārtību profesionālo un amata pienākumu veikšanai, pastāvīgās uzturēšanās atļaujas saņemšanai un Eiropas Savienības pastāvīgā iedzīvotāja statusa iegūšanai un valsts nodevu par valsts valodas prasmes pārbaudi”, paredzot tajos noteikt valsts valodas prasmes līmeni un pakāpi tām jaunajām vai precizētajām profesijām, ar kurām Profesiju klasifikators tiek papildināts (aktualizēts) ar noteikumu projektu;
2. Ministru kabineta 2009.gada 14.jūlija noteikumos Nr.762 „Noteikumi par amatiem, kuros personas profesionālā darbība ir uzskatāma [par amatniecību](http://likumi.lv/ta/id/63052-par-amatniecibu)”, paredzot precizēt amatu, kuros personas profesionālā darbība uzskatāma par amatniecību, kodus;
3. Ministru kabineta 2009.gada 24.marta noteikumos Nr.268 „Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu”, paredzot, ka studējošais var ieņemt amatu „Medicīnas asistents”.

Izmaiņas saistībā ar jaunu profesiju iekļaušanu, esošo profesiju nosaukumu izmaiņām, profesiju kodiem un profesiju svītrošanu no Profesiju klasifikatora sniegtas anotācijas pielikumā tabulas veidā.Tā kā profesiju standarti vairs nav Profesiju klasifikatora sastāvdaļa un mainās profesijas „Nekustamā īpašuma vērtētājs” un profesijas „Nekustamā īpašuma vērtētāja asistents” kods, tad ir jāizstrādā tehniski grozījumi:1. Ģeotelpiskās informācijas likumā, kur 10.panta trešajā un piektajā daļā noteikts, ka darbinieku kvalifikācijai ir jābūt atbilstošai profesiju klasifikatorā iekļautajam profesijas standartam;
2. Ministru kabineta 2014.gada 23.septembra noteikumos Nr.559 „Prasības nekustamā īpašuma vērtētāja profesionālajai kvalifikācijai un profesionālās kvalifikācijas sertifikāta izsniegšanas kārtība”, kur 4.1.apakšpunkts paredz, ka persona ir ieguvusi augstākās izglītības piektā līmeņa profesionālo kvalifikāciju nekustamā īpašuma vērtēšanas jomā (profesijas kods 3142 12 "Nekustamā īpašuma vērtētājs") vai augstākās izglītības piektā līmeņa profesionālo kvalifikāciju radniecīgā jomā, kura ir saistīta ar nekustamo īpašumu, un apguvusi nekustamā īpašuma vērtētāja profesijai nepieciešamās zināšanas akreditētā profesionālās tālākizglītības programmā, 4.2.apakšpunkts paredz, ka nekustamo īpašumu vērtē atbilstoši prasībām, kas normatīvajos aktos par profesiju klasifikatoriem noteiktas nekustamā īpašuma vērtētāja profesijai (turpmāk – profesijas standarts) un 5.punkts paredz, ka personai, kurai nav vismaz triju gadu darba pieredzes nekustamā īpašuma vērtēšanā, bet kura ir ieguvusi vismaz nekustamā īpašuma vērtētāja asistenta profesijai (profesijas kods 3142 15 "Nekustamā īpašuma vērtētāja asistents") nepieciešamo augstākās izglītības ceturtā līmeņa profesionālo kvalifikāciju, ir tiesības pirms sertifikāta saņemšanas iegūt nekustamā īpašuma vērtētāja asistenta statusu.

Tā kā grozījumi Ministru kabineta 2014.gada 23.septembra noteikumos Nr.559 „Prasības nekustamā īpašuma vērtētāja profesionālajai kvalifikācijai un profesionālās kvalifikācijas sertifikāta izsniegšanas kārtība” un grozījumi Ministru kabineta 2009.gada 14.jūlija noteikumos Nr.762 „Noteikumi par amatiem, kuros personas profesionālā darbība ir uzskatāma [par amatniecību](http://likumi.lv/ta/id/63052-par-amatniecibu)” ir tehniski un līdzvērtīgi Ministru kabineta noteikumiem, tad Labklājības ministrija, vienlaikus ar šiem noteikumiem, pievieno:1. Ministru kabineta noteikumu projektu „Grozījumi Ministru kabineta 2014.gada 23.septembra noteikumos Nr.559 „Prasības nekustamā īpašuma vērtētāja profesionālajai kvalifikācijai un profesionālās kvalifikācijas sertifikāta izsniegšanas kārtība””, kurā tiek precizēti profesiju kodi un svītrota atsauce uz profesiju klasifikatoru;
2. Ministru kabineta noteikumu projektu „Grozījumi Ministru kabineta 2009.gada 14.jūlija noteikumos Nr.762 „Noteikumi par amatiem, kuros personas profesionālā darbība ir uzskatāma [par amatniecību](http://likumi.lv/ta/id/63052-par-amatniecibu)””, kurā tiek precizēti amatu, kuros personas profesionālā darbība uzskatāma par amatniecību, kodi.
 |
| 2. | Atbildīgā institūcija | Izglītības un zinātnes ministrija, Aizsardzības ministrija un Veselības ministrija. |
| 3. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar noteikumiem Nr.461 biedrības un nodibinājumi (nevalstiskās organizācijas), valsts un pašvaldību iestādes, kā arī komersanti var sniegt priekšlikumus Profesiju klasifikatora aktualizēšanai. Saņemtie priekšlikumi aprakstīti anotācijas pielikumā tabulas veidā.Noteikumu projekts 2016.gada 17.oktobrī tika publicēts Labklājības ministrijas mājas lapā, adrese:<http://www.lm.gov.lv/text/1789>, lūdzot sniegt priekšlikumus par projektu līdz 2016.gada 4.novembrim.Noteikumi pēc to pieņemšanas tiks publicēti oficiālajā izdevumā „Latvijas Vēstnesis”, kā arī portālā [www.likumi.lv](http://www.likumi.lv).Par noteikumiem tiks sagatavota preses relīze, kas tiks nosūtīta medijiem un Labklājības ministrijas mājas lapā (adrese: <http://www.lm.gov.lv/text/80>) tiks aktualizēta informācija par Profesiju klasifikatoru (t.sk., Profesiju klasifikatora lietošanas metodiskie norādījumi ar piemēriem) un aktualizēta Profesiju klasifikatora programmatūra. |
| 2. | Sabiedrības līdzdalība projekta izstrādē | Individuālie sabiedrības locekļu vērtējumi līdz 2016.gada 4.novembrim par noteikumu projektu nav saņemti. |
| 3. | Sabiedrības līdzdalības rezultāti |
| 4. | Cita informācija. | Pēc noteikumu pieņemšanas Ministru kabinetā Labklājības ministrija papildus sniegs informāciju par aktualizēto Profesiju klasifikatoru tuvākajā Nacionālās trīspusējās sadarbības padomes Profesionālās izglītības un nodarbinātības trīspusējās sadarbības apakšpadomes sēdē. Tāpat Labklājības ministrija nosūtīs skaidrojošu informāciju par Profesiju klasifikatora lietošanu Latvijas Darba devēju konfederācijai, Latvijas Brīvo arodbiedrību savienībai, Latvijas Pašvaldību savienībai un izveidotām 12 Nozaru ekspertu padomēm ar lūgumu izplatīt šo informāciju savas biedrības vai organizācijas biediem. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Noteikumu projekta normu ievērošanu darba tiesisko attiecību jomā uzraudzīs Labklājības ministrijas padotības iestāde Valsts darba inspekcija, bet darba ņēmēju profesiju nosaukumu norādīšanu ziņās par darba ņēmējiem – Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija. | Nav. |

*Anotācijas III un V sadaļa – projekts šīs jomas neskar.*

Labklājības ministrs J.Reirs

Labklājības ministrijas valsts sekretārs I.Alliks

11.04.2017. 11:27

3969

A.Liepiņa,

67021519, Aina.Liepina@lm.gov.lv

1. ttps://www.vid.gov.lv/sites/default/files/kopsavilkums\_par\_profesijam\_2017\_gada\_janvaris\_bez\_retam\_profesijam\_0.pdf [↑](#endnote-ref-1)